ઇડર માર્કેટયાર્ડમાં શનિવારે સવારથી જ આસપાસના ગામડાઓમાંથી ખેડૂતો ટ્રેકટરો અને અન્ય વાહનોમાં મગફળીનો માલ લઇ વેચાણ કરવા માટે આવ્યા હતા. પરંતુ નીચા ભાવે વેપારીઓએ હરાજી શરૂ કરતા ખેડૂતો વિફર્યા હતા અને હલ્લાબોલ કાર્યક્રમ કરી હરાજીની કામગીરી અટકાવી દીધી હતી. જોકે માર્કેટયાર્ડના સત્તાધીશો દ્વારા વેપારીઓ અને ખેડૂતો સાથે ચર્ચા વિચારણા કરતા ત્રણ કલાક બાદ ખેડૂતોએ હરાજી કરવાનું નક્કી કર્યું હતું. આ અંગેની વિગત એવી છે કે ઇડર માર્કેટયાર્ડમાં શનિવારે સવારે ૯ વાગ્યે ખેડૂતો મગફળીના વેચાણ માટે આવી પહોંચ્યા હતા. જેના કારણે માર્કેટયાર્ડમાં લાંબી લાંબી કતારો જોવા મળી હતી.